Sportster sterf in Bethlehem-botsingRichard Henyekane. Foto: Golden Arrows Die sokkerspeler Richard Henyekane is een van die oorledenes in Dinsdagoggend se botsing naby Bethlehem in die Vrystaat. Maroela Media het vroeër berig vyf mense is dood nadat ŉ vragmotor en ŉ motor op die N5 gebots het. Lebohang Maketa, woordvoerder van die Free State Stars-sokkerklub vir wie Henyekane op die veld uitgedraf het, het Dinsdag gesê hy het saam met ŉ man en drie vroue gereis toe die botsing plaasgevind het. “Hulle is op slag dood,” het Maketa gesê. Russel Meiring, woordvoerder van ER24, het vroeër gesê albei voertuie was aan die brand toe paramedici by die toneel opgedaag het. Die vragmotorbestuurder het geringe beserings opgedoen en is op die toneel behandel. Henyekane se tweelingbroer, Joseph, is in Desember dood. Joseph was ook ’n sokkerspeler en het vir Black Aces en Golden Arrows gespeel. “Dit is ŉ hartseer tyd vir die familie wat Joseph vier maande gelede moes begrawe. Dit is ook ŉ groot verlies vir die sokkergemeenskap,” het hy gesê.